D. Muňko, generálny riaditeľ Sociálnej poisťovne: (2009-06-23):
Pani poslankyňa Gibalová, máte pravdu v jednej veci, že doplatil občan klient, ktorý vstúpil do 2. piliera. Tak ako je 2. pilier nastavený, jednoducho generuje stratu. A ja ako generálny riaditeľ Sociálnej poisťovne môžem len rešpektovať zákony, ktoré sú v tejto snemovni nastavené, tak, ako bol nastavený 2. pilier, a tak, ako je nastavený zákon č. 461/2003 Z. z., ktorý robí Sociálnej poisťovni tieto problémy. Som presvedčený, že v krátkej dobe vám to volič zráta, a to pre nasledovnú vec, slovenská ekonomika keby nebola v kríze, tak ako som povedal, nemala by a nemá na to, aby bol 2 pilier nastavený 9 ku 9 %. Čiže vyvoláva deficit verejných financií. Pokiaľ sa týka toho, čo ste nastavili, a toho, čo spravili správcovské spoločnosti, že v rastovom fonde je 1,07 mil., vo vyváženom fonde je 330 000 ľudí a 67 000 alebo 70 000 je v konzervatívnom fonde. Všetci, koľko ich je, stratili. Keby tie fondy boli tak vynikajúce, ako  vy hovoríte, tak po zmene zákona dneska nepredávajú svoje portfólio. A ja ešte poviem inú vec, pri založení správcovských spoločností matky predali do portfólia veci, ktoré už vtedy boli zlé. Čiže dneska sa ich potrebujeme zbaviť vo vyváženom rastovom fonde, aby k 31. 12. menej dorovnávali. Som zvedavý, 31. 12., a som zvedavý, pokiaľ ide o prvý kvartál 2010, ako budete potom hovoriť a budete sa správať k 2. pilieru. Vy veľmi dobre viete, že chilský model, ktorý sme prevzali, je zlý, že percentá sú zle nastavené. Pani poslankyňa Gibalová to veľmi správne povedala. Ja sa chcem ale vrátiť aj k ďalším bodom, ktoré tu sú. Ja netvrdím, že Sociálna poisťovňa nemá problém. Sociálna poisťovňa má problém tak, ako bol zákon č. 461/2003 Z. z. vami schválený. Aj to treba povedať, že proste nedošlo k niektorým zmenám, ktoré mohli revidovať, pokiaľ sa týka 2. piliera. Druhý pilier kde v Európskej únii neprerába? Stanovisko OECD je, v Anglicku, kde bol tento istý model zobratý, chilský, bez krízy prerobili 45 %. Anglická vláda to musela dorovnávať, nehovorím o Chile, nehovorím o Argentíne. Zoberme si Poľsko, Lotyšsko, zoberme si krajiny, ktoré vyčísľuje OECD, koľko prerobili na 2. pilieri. My takisto prerábame na 2. pilieri. Prerábame aj v konzervatívnom fonde, pretože majú tam nakúpené maďarské akcie štátne, majú tam iné nakúpené veci, ktoré dneska strácajú, nehovorím o poplatkoch, nehovorím o inflácii. Takže by som poprosil, keby ste veľmi vážili slová, pokiaľ sa týka 2. piliera, pretože vidno, aj váš podpredseda vlády, ktorý robil si svoj prepočet, a mám ten materiál v Sociálnej poisťovni, ako mal nastavený 2. pilier. Vy ste  zdegradovali v tejto snemovni 2. zásluhový pilier, pretože ste umožnili robiť správcovským spoločnostiam ten nábor, ktorý je, ktorý ich stál 10 mld. Máte ekonómov, máte ich dobrých niektorých, pozrite si súvahy, výsledovky, keď vznikol 2. pilier a čo tam bolo, čo zmenili, ako to majú dneska nastavené. Takže treba sa veľmi seriózne a vážne zamyslieť, pretože aj pokiaľ ide o tie peniaze, ktoré sú dneska na úložkách, nie som si istý, ako dopadnú. A poviem vám prečo. Dneska ste si iste prečítali v novinách, koľko bánk padlo vonku a padlo s iným portfóliom ako slovenské banky alebo ako banky v zahraničí, kde sú uložené peniaze správcovských spoločností, pretože zákon pripúšťa, že jedna tretina môže byť uložená vonku. Ja by som poprosil hlavne ekonómov z opozície, keby sa zamysleli nad mojimi slovami, ktoré som tu teraz povedal. Ja som presvedčený, že keby v portfóliu, vo vyváženom a rastovom, bolo to, čo ste tu hovorili, ako je výhodný 2. pilier, tak by som sa nebol obrátil listom na sporiteľov, resp. investorov, lebo sporiteľ klient nevie, že sporí, ale investuje. A investuje na kapitálovom trhu, kapitálový trh prerába 70 %. Prekvapujú ma tu niektorí poslanci z opozície, lebo som presvedčený, že ovládajú kapitálový trh, lebo na ňom robili. Hovoria veci, keď kapitálový trh v roku 1929 prepadol a dostal sa na úroveň roka 1954. Povedali ste, čo bude o 10 až 15 rokov, že to neviem odhadnúť. Viem to dneska odhadnúť, tak ako som to povedal minulý rok, keď ste ma nazvali bláznom a povedali, že nerozumiem kapitálovému trhu. Ja vám hovorím, že tomu rozumiem. A viem, ako prepadol kapitálový trh. A viem, čo je v portfóliu v správcovských spoločnostiach. Keby som to nevedel, tak by som bol blázon, keby som v tom prípade proste niektoré veci hovoril. Hovorím to úplne otvorene teraz v tejto snemovni. Takže by som poprosil, keby ste vážili slová, a budeme potom sa baviť, keď príde ku konečnému zúčtovaniu, čo je dneska v 2. pilieri. Pokiaľ sa týka iných vecí, ktoré tu padli. Ja môžem riešiť veci len tie, ktoré mi umožňuje legislatíva riešiť. Pokiaľ sa týka presunov z jednotlivých fondov, musím ich presúvať, pretože dôchodkový fond je prakticky stále v strate. Čiže musím to dorovnávať z ostatných fondov. Ja nehovorím, že situácia nie je vážna. Je vážna, pretože poklesol výber. Na druhej strane nikdy som nepovedal, že Sociálna poisťovňa nebude mať na dôchodky. Sociálna poisťovňa zo zákona č. 461/2003 Z. z. vždy dorovnáva štát, či ho dorovnávala v roku 2006, či ho dorovnávala v roku 2007 zo štátnych aktív alebo dorovnávala ho v roku 2008 alebo ho bude dorovnávať v roku 2009. A pokiaľ sa týka invektív, ktoré tu boli. Nemá význam na to reagovať. Bol by som rád, keby ste sa zamysleli nad mojimi slovami a našli riešenie, pretože pri súčasnom nastavení 2. piliera prerábajú vaši rodičia, vy, vaše deti. Ďakujem pekne. (Potlesk.)